Document ID: 32007D0263

KOMISIJAS LĒMUMS
(2007. gada 23. aprīlis),
ar kuru groza Lēmumu 2004/210/EK, ar ko izveido zinātniskās komitejas patērētāju drošības, veselības aizsardzības un vides jomā
(Dokuments attiecas uz EEZ)
(2007/263/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu, un jo īpaši 152. un 153. pantu,
tā kā:
(1)
Ar Komisijas Lēmumu 2004/210/EK (1) ir izveidota Patēriņa preču zinātniskā komiteja (SCCP), Veselības un vides apdraudējuma zinātniskā komiteja (SCHER) un Iespējamā un jaunatklātā veselības apdraudējuma zinātniskā komiteja (SCENIHR) (zinātniskās komitejas). Zinātnisko komiteju sastāvā ir locekļi, kurus amatā ieceļ Komisija.
(2)
Saskaņā ar minētā lēmuma 7. panta 1. punktu zinātnisko komiteju locekļu amata pilnvaru laiks ir trīs gadi, un pašreizējo locekļu pilnvaru laiks beigsies 2007. gada 24. jūlijā.
(3)
Nākamajos divos gados gaidāmas jaunas norises, kas būtiski ietekmēs Komisijas vajadzības pēc zinātniskiem ieteikumiem par apdraudējuma novērtējumu, kā arī zinātnisko komiteju struktūru un kompetences. Jo īpaši, 2008. gadā izveidojot Eiropas Ķīmisko vielu aģentūru (EĶVA), īstenojot ķīmisko vielu reģistrēšanu, vērtēšanu, licencēšanu un ierobežošanu (REACH) saskaņā ar Eiropas Parlamenta un Padomes Regulu (EK) Nr. 1907/2006 (2), būs no jauna jādefinē Veselības un vides apdraudējuma zinātniskās komitejas uzdevumi.
(4)
Lai labāk izvērtētu zinātnisko komiteju nākotnes uzdevumus un sagatavotu nākotnes vajadzībām piemērotu zinātnisko ieteikumu, struktūru un sastāvu, vienlaikus nodrošinot vajadzīgos zinātniskos ieteikumus līdz Eiropas Ķīmisko vielu aģentūras izveidei, ir lietderīgi izņēmuma gadījumos atļaut pagarināt zinātnisko komiteju locekļu amata pilnvaru laiku uz laika posmu, kas nepārsniedz 18 mēnešus.
(5)
Turklāt, ja rezerves sarakstā nav pieejami vajadzīgie eksperti, ir lietderīgi paredzēt iespēju zinātniskajās komitejās iecelt amatā jaunus locekļus, pirms tam publicējot uzaicinājumu izteikt ieinteresētību.
(6)
Ņemot vērā iepriekšējo pieredzi un lai apmierinātu tiešās vajadzības, steidzami jāpalielina Iespējamā un jaunatklātā veselības apdraudējuma zinātniskās komitejas locekļu skaitu.
(7)
Tādēļ attiecīgi jāgroza Lēmums 2004/210/EK,
IR PIEŅĒMUSI ŠO LĒMUMU.
Vienīgais pants
Lēmumu 2004/210/EK groza šādi:
1)
Lēmuma 3. panta 2. punkta pirmo teikumu aizstāj ar šādu:
“SCENIHR sastāvā ir ne vairāk kā 17 locekļi.”
2)
Lēmuma 7. pantu aizstāj ar šādu:
“7. pants
Amata pilnvaru laiks
1. Zinātniskajās komitejās locekļus ieceļ uz trīs gadiem, un viņi nevar strādāt ilgāk kā trīs secīgus termiņus. Lai saglabātu zināšanu turpināmību, izņēmuma gadījumos Komisija drīkst pagarināt zinātnisko komiteju locekļu amata pilnvaru laiku uz laika posmu, kas nepārsniedz 18 mēnešus.
Komiteju locekļi pilda amata pienākumus līdz aizstāšanai vai līdz iecelšanas atjaunošanai.
Komiteju locekļi, kuriem tikko beigušās trīs secīgu termiņu amata pilnvaras zinātniskajā komitejā, ir tiesīgi būt citas zinātniskās komitejas locekļi.
2. Ja konstatē, ka kāds komitejas loceklis nepiedalās zinātniskās komitejas darbā vai vēlas atkāpties no amata, Komisija var izbeigt komitejas locekļa dalību un iecelt aizvietotāju no 4. pantā minētā rezerves saraksta vai, pienācīgi pamatojot, pēc uzaicinājuma izteikt ieinteresētību.”
Briselē, 2007. gada 23. aprīlī

Labels: 0
3
15
20